Kusín (potok)

Kusín je potok v Dolnom Zemplíne, v juhovýchodnej časti okresu Humenné a v severovýchodnej časti okresu Michalovce. Má dĺžku 5,2 km, je tokom VII. rádu a ústi do vodnej nádrže Zemplínska Šírava.

Pramení vo Vihorlatských vrchoch, v podcelku Vihorlat, na východnom svahu Kyjova (821,1 m n. m.) v nadmorskej výške približne 595 m n. m. Na hornom toku tečie juhovýchodným smerom územím Vojenského obvodu Valaškovce a priberá dva ľavostranné prítoky, najprv z juhozápadného svahu Lopušťana (645,3 m n. m.), potom prítok (355,6 m n. m.) z južného svahu Lopušťana. Následne sa stáča a pokračuje severojužným smerom až k sútoku s pravostranným prítokom z juhovýchodného svahu Jasenického vrchu (589,6 m n. m.). Ďalej sa opätovne stáča na juhovýchod, vstupuje do Východoslovenskej pahorkatiny, do podcelku Podvihorlatská pahorkatina a zľava priberá významný prítok (3,9 km) z juhovýchodného svahu Lopušťana. Odtiaľ potom tečie juhojuhovýchodným smerom, preteká obcou Kusín a sprava priberá prítok prameniaci severozápadne od obce. Napokon tečie na krátkom úseku severojužným smerom a južne od obce sa v nadmorskej výške 113,7 m n. m. vlieva do Zemplínskej Šíravy.

Potoky na Slovensku
Povodie Laborca
Vodné toky v okrese Humenné